שנות ה-20 של המאה ה-20

משמאל למעלה, עם כיוון השעון: תצלום של חטיבת טיפררי השלישית מתקופת מלחמת העצמאות האירית, תצלום מ-1921 של פקחים אמריקנים אוכפים את חוק היובש על ידי השחתת חביות אלכוהול בהתאם לתיקון ה-18 אשר אסר על ייצור, הובלה ומכירה של משקאות חריפים בכל ארצות הברית במשך כל העשור, בשנת 1927 צ'ארלס לינדברג ביצע את טיסת הסולו הטרנס-אטלנטית הישירה הראשונה בהיסטוריה מניו יורק לפריז, קהל מתכנס בוול סטריט לאחר בורסת המניות של ניו יורק שהובילה לתחילתו של השפל הגדול, ב־1922 בניטו מוסוליני הופך לראש ממשלת איטליה לאחר שארגן סדרה של הפגנות והתפרעויות ובשיאה צעדו אלפים מתומכיו אל רומא בדרישה למנותו לראש ממשלה, צבא השחרור העממי תוקף עמדות של הממשל בשאנדונג במהלך מלחמת האזרחים הסינית, התנועה להענקת זכות בחירה לנשים מוביל לאישור לחקיקת התיקון ה-19 לחוקת ארצות הברית ולכך שמדינות רבות אחרות מעניקות לנשים את הזכות לבחור ולהיבחר, מפת הקבינט הבריטית משנת 1921 המציגה את הגבולות המוצעים של המנדט הבריטי בארץ ישראל באותה העת (בפועל האזור שמעבר לנהר הירדן לא נכלל לבסוף בתחומי המנדט).
שנות ה-20 של המאה ה-20 היו העשור השלישי של המאה ה-20, החלו ב-1 בינואר 1920 והסתיימו ב-31 בדצמבר 1929.
השלכותיה של מלחמת העולם הראשונה הובילו לשינויים גאופוליטיים נרחבים בעשור זה, ורבים מהאירועים המרכזיים בעשור זה מושפעים מתוצאות המלחמה. ההסכמים שנרקמו בין המעצמות בתום המלחמה, כולל חוזה ורסאי, הביאו בעשור זה לסדרה של שינויי גבולות ברחבי העולם ולקריסת אימפריות. האימפריה העות'מאנית, שהייתה מעצמה מרכזית במשך מאות שנים, התפרקה במהלך העשור ובעקבות כך הוקמו מדינות מודרניות חדשות במזרח התיכון. בנוסף לכך גם האימפריה האוסטרו-הונגרית והאימפריה הרוסית התפרקו, והדבר השפיע רבות על אזור מזרח אירופה, כאשר ברית המועצות הצעירה, שהוקמה בשנת 1922, הפכה למדינה הראשונה בהיסטוריה שמנסה ליישם כלכלה קומוניסטית.
בתום המלחמה האימפריה הבריטית הפכה לאימפריה הגדולה ביותר בהיסטוריה מבחינת שטחי הטריטוריות שנמצאו תחת שליטתה. עם זאת, האימפריה הבריטית, שהייתה לפני המלחמה המעצמה הכלכלית החשובה בעולם, החלה להתמודד עם אתגרים כלכליים במהלך העשור. בעקבות הסדרי החוב והחזרי הלוואות המלחמה, הפכה ארצות הברית במהלך העשור למעצמה הכלכלית המובילה בעולם.
כחלק ממסקנות מלחמת העולם הראשונה, נעשה מאמצים בעשור זה להקים ארגונים בין-לאומיים שיוכלו להגביר את שיתוף הפעולה בין מדינות העולם, במטרה למנוע מלחמות עתידיות. בהתאם לכך, בשנת 1920 הוקם חבר הלאומים ובשנת 1923 הוקם האינטרפול בגלגולו הראשון.
סיומו של העשור עם השפל הגדול, שפורץ בארצות הברית בעקבות קריסת הבורסה לניירות ערך בניו יורק ב-1929 ואשר היה המשבר הכלכלי הגדול ביותר של המאה העשרים. למשבר הכלכלי הייתה השפעה מהותית על כלכלות העולם והוא הוביל לשיעורי אבטלה גבוהים, לעוני ולמהפך חברתי ופוליטי.
מבחינה טכנולוגית אחת ההתפתחויות המשפיעות ביותר במהלך העשור היו תחילת שידורי הרדיו המסחריים כאשר הרדיו הפך במהלך העשור למדיום רב עוצמה להפצת חדשות, מוזיקה ותוכן תרבותי. גם תעשיית הרכב פרחה במהלך העשור, בין היתר הודות לטכניקות פס הייצור של הנרי פורד אשר חוללו מהפכה בתהליך הייצור והפכו את המכונית לזמינה יותר לציבור הרחב. בחציו השני של העשור מתחיל את דרכו הסרט המדבר בקולנוע אשר חולל מהפכה בחוויית הקולנוע.
במהלך שנות ה-20 גדלה אוכלוסיית העולם מ-1.87 ל-2.05 מיליארד בני אדם. בסך הכל היו במהלך העשור כ-700 מיליון לידות וכ-525 מיליון מקרי מוות ברחבי העולם.
הדור שנולד במחצית הראשונה של שנות ה-20 (יחד עם ילידי העשור הראשון של המאה ה-20 וילדי העשור השני של המאה ה-20) מכונה דור ה-GI. הדור שנולד במחצית השנייה של שנות ה-20 (יחד עם ילידי שנות ה-30 וילידי המחצית הראשונה של שנות ה-40) מכונה הדור השקט.